《登峨眉山至楚狂接舆隐处旁有玉液泉》
明代·胡直

群峰屹中天，回峦閟芳谷。流泉递宫商，隐约闻凤曲。

楚狂去千秋，高风表幽独。仆本黄虞徒，雅志稷契躅。

缪负宇宙身，岂甘泉石牿。狂者亦何为，谅哉非所淑。

彊年挂簪绂，饥溺意颇笃。宿疴疲缛节，神襟踬繁牍。

根荄气自劣，枝葩艳空续。时乎不再来，天命讵终复。

困思漆开言，暗与接舆触。往辙已无追，来轩尚可赎。

决策希潜龙，匪徒耽薖轴。归与贵自裁，亲交难共告。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。